Diari Oficial de la Generalitat Valenciana


Sumari del DOGV 9362, del 15-06-2022 (2022/5385)

RESOLUCIÓ de 7 de juny de 2022, del secretari autonòmic d'Educació i Formació Professional, per la qual s'assignen ajudes econòmiques adreçades als centres docents de titularitat de la Generalitat per al desenvolupament d'un programa d'acompanyament, motivació i reforç escolar personalitzat a l'alumnat més vulnerable educativament, dins del programa de cooperació territorial «PROA+» (2021-2024).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9362

Data del DOGV
:   15-06-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/5385


Data del document
:   07-06-2022

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport

RESOLUCIÓ de 7 de juny de 2022, del secretari autonòmic d'Educació i Formació Professional, per la qual s'assignen ajudes econòmiques adreçades als centres docents de titularitat de la Generalitat per al desenvolupament d'un programa d'acompanyament, motivació i reforç escolar personalitzat a l'alumnat més vulnerable educativament, dins del programa de cooperació territorial «PROA+» (2021-2024). [2022/5385]  
  
El Ministeri d'Educació i Formació Professional i la Comunitat Valenciana han subscrit un acord per a desenvolupar un programa de cooperació territorial denominat Programa de cooperació territorial per a l'orientació, avanç i enriquiment educatiu («PROA+»). Aquest programa respon a la necessitat de millorar l'èxit escolar i garantir la permanència de l'alumnat en aquells centres sostinguts amb fons públics en els quals es concentre un percentatge elevat de joves en clara situació de vulnerabilitat socioeducativa, i tindrà una duració de tres cursos.  
  
El programa «PROA+» està finançat pel Ministeri d'Educació i Formació Professional, per al curs 2021-2022, i per la Unió Europea en el marc del Mecanisme de Recuperació, Transformació i Resiliència per al període 2021-2024.  
El programa contempla un catàleg d'actuacions (activitats palanca), en relació amb l'adequació del projecte educatiu de centre, amb l'impuls a les competències docents i orientadores necessàries, amb l'acompanyament, motivació i reforç escolar personalitzat per a l'alumnat amb necessitats específiques de suport educatiu, i amb l'impuls a la implicació i a la col·laboració de les famílies i de l'entorn comunitari. S'entén per activitat palanca aquella iniciativa que implementa un centre d'educació per dinamitzar un procés de transformació global.  
  
A conseqüència d'aquest acord, la Resolució de 25 de març de 2022, del secretari autonòmic d'Educació i Formació Professional, va convocar el desenvolupament d'un programa d'acompanyament, motivació i reforç escolar personalitzat a l'alumnat més vulnerable educativament dels centres docents de titularitat de la Generalitat, dins del programa de cooperació territorial «PROA+» (2021-2024).  
La Resolució d'11 de maig de 2022, del secretari autonòmic d'Educació i Formació Professional, de la convocatòria de sol·licitud de desenvolupament d'un programa d'acompanyament, motivació i reforç escolar personalitzat a l'alumnat més vulnerable educativament dels centres docents de titularitat de la Generalitat, dins del programa de cooperació territorial «PROA+» (2021-2024), autoritza el desenvolupament del programa i assigna el professorat addicional als centres seleccionats.  
  
Per això, en virtut de les competències atribuïdes pel Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, i per l'Ordre 9/2021, de 7 de maig, de desplegament del Reglament orgànic i funcional de la Conselleria d'Educació, Cultura i Esport, resolc:  
  
  
Primer. Objecte i finalitat  
La present resolució té per objecte assignar una dotació econòmica per al desenvolupament del Programa per a l'orientació, avanç i enriquiment educatiu «PROA+».  
  
Segon. Destinataris  
Obtindran aquestes assignacions econòmiques, els centres de titularitat pública que hagen sigut seleccionats per a desenvolupar el programa d'acompanyament, motivació i reforç escolar personalitzat a l'alumnat més vulnerable educativament, dins del programa de cooperació territorial «PROA+», convocat per la Resolució de 25 de març de 2022, del secretari autonòmic d'Educació i Formació Professional, per la qual es convoca el desenvolupament d'un programa d'acompanyament, motivació i reforç escolar personalitzat a l'alumnat més vulnerable educativament dels centres docents de titularitat de la Generalitat, dins del programa de cooperació territorial «PROA+» (50849300).   
  
Tercer. Objectius  
L'objectiu general és recolzar mitjançant una quantitat econòmica, la realització de determinades activitats palanca dissenyades en el Pla estratègic de millora (PEM), per tal d'aconseguir els objectius generals de participació en el programa «PROA+», així com canviar la cultura del centre a través de la generació d'expectatives positives per a tot l'alumnat, encetar processos d'ensenyament-aprenentatge que generen satisfacció en tots els actors implicats, i potenciar un clima inclusiu en el centre, tot això, de manera gradual i sostenible, per a encaminar-ho cap a l'èxit escolar de tot l'alumnat, que constitueix el seu objectiu últim.  
  
  
Quart. Finançament de les actuacions a desenvolupar  
Les despeses generades per aquesta convocatòria seran a càrrec de les dotacions pressupostàries generades per a aquesta finalitat en el capítol II del programa 421.50, per al curs 2021-2022, per un import màxim de 4.099.098 ?.  
Aquesta assignació està finançada pel Ministeri d'Educació i Formació Professional.  
  
Cinqué. Actuacions finançables  
Les despeses generades han de poder relacionar-se amb alguna de les activitats palanca triades pels centres educatius i han de poder classificar-se com a despeses corrents en béns i serveis tal com s'indica a l'Ordre de 18 de maig de 1995, de la Conselleria d'Educació i Ciència, per la qual es delega en els directors dels centres docents no universitaris de titularitat de la Generalitat Valenciana determinades facultats ordinàries en matèria de contractació i s'aproven les normes que regulen la gestió econòmica d'aquests centres. En tot cas, es tractarà de despeses que no estiguen ja cobertes amb la dotació habitual de la conselleria als centres educatius.  
No es podran justificar despeses relacionades amb obres regulades per normes tècniques, tal com s'indica en la norma quarta de l'annex I de l'esmentada ordre, així com tampoc equipament TIC fora del catàleg establit per la Resolució de 29 de novembre de 2021, del director general de Tecnologies de la Informació de les Comunicacions de la Conselleria d'Hisenda i Model Econòmic, per la qual es crea el catàleg d'equipament i productes TIC susceptible de ser contractat pels centres educatius de la Generalitat i s'estableix el seu pressupost, i les seues corresponents actualitzacions.  
Els centres educatius podran afegir noves activitats palanca al seu contracte programa, sempre que les despeses generades vagen adreçades a aquesta.  
En aquest cas, s'haurà de fer arribar la modificació a l'adreça de correu vyffebjf@zgk.kv en el termini màxim d'1 mes a partir de l'endemà de la publicació d'aquesta resolució en el DOGV.   
Les dates de les factures justificatives no podran ser posteriors al 31 d'agost de 2022.  
  
Sisé. Procediment i criteris d'assignació  
Els centres participants rebran una assignació proporcional a l'alumnat matriculat al centre en les etapes d'Educació Infantil (segon cicle), ESO i/o Batxillerat. Aquesta assignació no podrà superar els 20.000 ?. En el cas que a algun centre li corresponguera una quantitat major que aquesta, l'excedent es repartirà a la resta de centres fins esgotar el pressupost.  
  
Seté. Renuncia a l'assignació econòmica  
Els centres que no desitgen participar en aquesta convocatòria hauran de fer-ho constar per escrit enviant la seua renúncia a la direcció de correu vwxfcrbm@kww.ep en el termini màxim de 5 dies hàbils a partir de l'endemà de la publicació en el DOGV de la present resolució. Després del període de renuncia, les quantitats restants es repartiran amb el mateix criteri que en el resolc sisé sense límit de quantitat assignada.  
  
  
Huité. Òrgan instructor  
S'estableix la Subdirecció General d'Innovació i Qualitat Educativa de la Direcció General d'Innovació Educativa i Ordenació com a òrgan instructor del procediment regulat en aquesta resolució.  
Les funcions d'aquest òrgan seran les següents:  
a) Elaborar la proposta provisional de dotació d'assignació econòmica per al desenvolupament de les actuacions dins del «PROA+», atenent els criteris establits.  
b) Arreplegar les renúncies a l'assignació, si és el cas.  
c) Elevar la proposta definitiva de dotació d'assignació econòmica a la comissió de selecció, seguiment i avaluació.  
  
Nové. Comissió de selecció, seguiment i avaluació  
La composició de la Comissió de selecció, seguiment i avaluació serà l'establida per a la comissió assessora i avaluadora al resolc dotzé de la Resolució de 25 de març de 2022, del secretari autonòmic d'Educació i Formació Professional, per la qual es convoca el desenvolupament d'un programa d'acompanyament, motivació i reforç escolar personalitzat a l'alumnat més vulnerable educativament dels centres docents de titularitat de la Generalitat, dins del programa de cooperació territorial «PROA+» (2021-2024).  
En la composició d'aquesta comissió es requerirà la presència equilibrada d'homes i dones en aplicació del previngut al II Pla d'igualtat de dones i homes de l'Administració de la Generalitat, aprovat per Acord de 10 de març de 2017, del Consell.  
La funció d'aquesta serà realitzar la proposta definitiva d'assignació i elevar-la a la Secretaria Autonòmica.  
  
Desé. Procediments per al seguiment i la justificació  
Seran elegibles les despeses que estiguen relacionades amb una activitat palanca desenvolupada pel centre educatiu que participe al programa «PROA+».  
Per a la correcta justificació de les despeses es crearà un apunt a la comptabilitat d'ITACA, on es faran constar les dades de les factures de les despeses realitzades, així com l'activitat palanca lligada a aquestes despeses.  
  
Onzé. Inspecció d'Educació  
La Inspecció d'Educació supervisarà, dins de les seues competències, el funcionament correcte del programa i emetrà els informes corresponents a la direcció general competent.  
  
València, 7 de juny de 2022.- El secretari autonòmic d'Educació i Formació Professional: Miguel Soler Gracia.